Anton Špelec, ostrostrelec

Anton Špelec, ostrostrelec () je československá komédia z roku 1932, natočená na námet divadelnej hry Emila Artura Longena Už mě vezou. Hlavnú postavu stvárnil Vlasta Burian.

Príbeh 

Výrobca hudobných nástrojov Antonín Špelec je zároveň členom gardy ostrostrelcov. Pri slávnostnom vyznamenaní ostrostrelcov sa dozvie, že bude dekorovaný až o rok, pretože jedna medaila chýba. Nahnevaný sa v krčme opije natoľko, že urazí veliteľa ostrostrelcov a cisára Františeka Jozefa I. výrokom: „Císař pán je vůl!“ Súd mu za túto urážku udelí trest odňatia slobody tri mesiace nepodmienečne, avšak aby neprišiel o zákazky sľúbi svojmu zamestnancovi Josefovi Kukačkovi 40 zlatých, pokiaľ pôjde miesto neho do väzenia. Kukačka ale pošle do väzenia tuláka, ktorý tam chce prečkať zimu. Avšak skôr než uplynie trest, tulák vo väzení zomrie. Anton Špelec, ktorý sa dovtedy schovával vo svojej dielni, je tak nútený vydávať sa za svojho brata, dvojča Rudolfa.

Obsadenie 
 Vlasta Burian ako Antonín Špelec
 Růžena Šlemrová ako Tereza Špelcová
 Jaroslav Marvan ako Kačaba
 Theodor Pištěk ako Alois
 Jindřich Plachta ako Josef Kukačka
 Jiří Dréman ako veliteľ ostrostrelcov
 Ella Nollová ako teta Josefína
 Karel Postranecký ako Rudolfov kamarát
 František Kreuzmann st. ako tulák
 Alexander Třebovský ako predsedajúci sudca
 Čeněk Šlégl ako advokát
 Karel Schleichert ako prísediaci
 Viktor Nejedlý st. ako súdny úradník
 Emanuel Hříbal ako súdny strážnik
 Ferdinand Jarkovský ako čelista
 Anna Pírková ako Kukačkova priateľka
 Robert Ford ako zástupca veliteľa ostrostrelcov
 Josef Klapuch ako policajt
 Václav Menger, Jan W. Speerger, Josef Kytka, Antonín Frič ako ostrostrelci

Produkcia 
Natáčanie filmu prebiehalo v Prahe.

Premiéra 
Film bol uvedený do kín v ČSR 16. decembra 1932. V Spojenom kráľovstve je známy pod názvom Anton Spelec, Sharp-Shooter a v Nemecku ako Anton Spelec, der Scharfschütze.

Externé odkazy 
 Oficiálna stránka filmu 
 
 

Česko-slovenské filmové komédie
Filmy z 1932